Pärt Uusberg

Pärt Uusberg (sündinud 16. detsembril 1986 Raplas) on eesti helilooja ja dirigent. Pärt Uusberg on lõpetanud Georg Otsa nimelises Tallinna Muusikakooli koorijuhtimise erialal Heli Jürgensoni käe all ning õppinud samas valikainena heliloomingut Alo Põldmäe ja Galina Grigorjeva juhendamisel. 2012. aastal lõpetas ta Eesti Muusika- ja Teatriakadeemia heliloomingu erialal bakalaureuseõppe Tõnu Kõrvitsa juhendamisel. 2014. aastal lõpetas ta samas magistriõppe kompositsiooni erialal prof Toivo Tulevi ja Tõnu Kõrvitsa juures ja 2018. aastal magistriõppe kooridirigeerimise erialal prof Tõnu Kaljuste juhendamisel. 2008. aastal asutas Pärt Uusberg oma näitlejast ja lavastajast venna Uku Uusbergi William Shakespeare’i ainetel loodud samanimelise diplomilavastuse tarvis kammerkoori Head Ööd, Vend. Ta on juhatanud ka Eesti Koolinoorte Segakoori ja Riinimanda Kooristuudio laste- ja noortekoori, teinud koostööd kammerkooridega Voces Musicales, Collegium Musicale, segakooriga HUIK! ja kammermeeskooriga JÕUD. Peale selle on ta kirjutanud uudisloomingut Eesti Rahvusmeeskoorile, Tehnikaülikooli Akadeemilisele Meeskoorile jt. Ta on alates 2012. aastast Eesti Heliloojate Liidu liige. Pärt Uusbergi heliloomingu põhiosa moodustab koorimuusika, mida ta on kirjutanud nii sega-, nais-, mees- kui ka lastekoorile, ent ta on loonud ka ansambliteoseid, klaveripalu, orkestri- ja filmimuusikat. Tema koorilaulud on loodud enamasti eesti kirjanike (Juhan Liiv, Ernst Enno, Viivi Luik, Karl Ristikivi, Indrek Hirv) või liturgilistele tekstidele. Tema heliteoseid iseloomustab heakõlalisus ja meditatiivsus. Vokaalteoste puhul on olulisel kohal meloodia sujuv kulgemine ja tekstist lähtumine. 2009. aastal võitis ta Tallinna Keskraamatukogu korraldatud isamaaliste laulude konkursi Juhan Liivi sõnadele kirjutatud koorilauluga “Ilus ta ei ole”. 2010. aastal valiti Pärt Uusbergi klaveripala “Paradiis” festivali World New Music Days programmi. Uusbergi kooriteosed on olnud laulupidude repertuaaris. XI noorte laulupeol "Maa ja ilm" 2011. aastal kõlas noormeestekooride esituses "Nad vaatavad üksteise otsa". XXVI üldlaulupeol 2014. aastal oli kavas kolm Pärt Uusbergi teost: "Lauldes" (2012, tekst Andres Ehin ja Ly Seppel) mudilaskoorile, "Muusika" (2008, tekst Juhan Liiv) segakoorile ja "Mis on inimene?" (2012, tekst Doris Kareva) meeskoorile. XXVII üldlaulupeol 2019. aastal astus Pärt Uusberg esimest korda üles dirigendina, juhatades selleks peoks kirjutatud teost "Igaviku tuules" (2017). Ta oli 2023. aastal toimunud XIII noorte laulupeo "Püha on maa" kunstiline juht. Pärt Uusbergil on ilmunud mitu autoriplaati: "Siis vaikivad kõik mõtted" (2009), "Liiv, meri ning mõtted" (2014), "Õhtu ilu" (2016) ja "Eestimaa atmosfäärid" (2019). Samuti kõlab tema naiskoorile mõeldud looming neidudekoori Kammerhääled albumil "Luiged läevad" (2016). "Muusika" (2008) "Ilus ta ei ole" (2009) "Paradiis" (2009) "Kuule mu palve häält" (2010) "Valgusele" (2011) “Mis on inimene?” (2012) “Õhtu ilu” (2013) “In Paradisum” (2016) “Igaviku tuules” (2017) 2011 Veljo Tormise fondi stipendium 2012 aasta koorihelilooja 2014 Gustav Ernesaksa Fondi koorimuusika edendamise stipendium 2014 aasta kooriplaat (autoriplaat "Liiv, meri ning mõtted") 2015 Marje ja Kuldar Sinki noore muusiku preemia 2016 noore kultuuritegelase preemia 2018 Tõnu Kaljuste stipendium 2018 aasta koorihelilooja 2020 Tartu Ülikooli Tänutäht 2021 stipendium "Ela ja sära" 2021 aasta dirigent 2023 Eesti Rahvusringhäälingu aasta muusik 2023 Eesti Rahvuskultuuri Fondi Gustav Ernesaksa allfondi peastipendium Ta on Urve ja Valter Uusbergi poeg. Tema vennad on näitleja ja lavastaja Uku Uusberg ja psühholoog Andero Uusberg. Ta mängis Ilmar Raagi filmis "Klass" (2007) peategelast Joosepit. Ta on värvipime. Sellele jõuti jälile lasteaias, kus ta joonistas puutüved roheliseks ja taeva lillaks. "Eesti Heliloojate Liit: Pärt Uusberg". Pärt Uusberg. Eesti Muusika Infokeskus. "Eesti Muusika Infokeskus: Pärt Uusberg". Saame tuttavaks: XIII noorte laulupeo kunstiline juht Pärt Uusberg. Eesti Laulupeo Sihtasutus. "Tõnu Kaljuste esimese stipendiumi sai helilooja Pärt Uusberg". "Tartu Ülikooli Tänutähe kavalerid". Tartu Ülikool. Vaadatud 4.12.2022. "OP : 151". ETV. 16. veebruar 2022. Vaadatud 18. veebruar 2022. http://www.helilooja.ee/marje-ja-kuldar-sinki-nimeline-noore-muusiku-preemia-laks-part-uusbergile/ Isamaaliste laulude loomise võistluse võitis Pärt Uusberg. ERR 21. veebruar 2009 http://www.emic.ee/part-uusberg-est http://www.sirp.ee/s1-artiklid/c5-muusika/uksinduse-suursaadik/